**HALIMBA KÖZSÉG ÖNKORMÁNYZATA**

**POLGÁRMESTER**

8452 Halimba, Petőfi Sándor u. 16.

(88) 237-003 fax:(88) 237-003

**Ügyszám:** 11/795/2016.

**Tárgy:** A szociális igazgatásról valamint a szociális és gyermekjóléti ellátásokról szóló önkormányzati rendelet módosítása

**Készítette:**Varga Dalma ügyintéző

**E L Ő T E R J E S Z T É S**

**a képviselő-testület 2016. szeptember 6-i ülésére**

**Tisztelt Képviselő-testület!**

Magyarország 2015. évi központi költségvetésének megalapozásáról szóló 2014. évi XCIX. törvény 2015. március 1. nappal hatályba léptetve módosította a Szt. több rendelkezését. Ez alapján a Szt. által szabályozott szociális feladat- és hatásköröket 2015. március 1. naptól a helyi önkormányzat képviselő-testülete, a települési önkormányzat jegyzője, a járási hivatal, vagy a szociális hatóság gyakorolja. Fenti törvénnyel módosított Szt. 134/E. §-a előírta, hogy a települési önkormányzat képviselő-testülete legkésőbb 2015. február 28. napig a korábbi ellátások helyébe lépő települési támogatás megállapításának, kifizetésének, folyósításának, valamint felhasználása ellenőrzésének szabályairól szóló rendeletét megalkossa. Halimba Község Önkormányzatának Képviselő-testülete ez alapján megalkotta - elsősorban az Szt. szerkezetére épülő – a szociális igazgatásról valamint a pénzbeli és természetben nyújtott szociális és gyermekjóléti ellátásokról szóló 3/2015. (II.27.) rendeletét.

Halimba Község Önkormányzata Képviselő-testülete 3/2015. (II.27.) számú rendelet 18.§ (8) bekezdése alapján Iskolakezdési támogatásra jogosult a Halimba községben állandó lakóhellyel rendelkező általános vagy középiskola nappali tagozatán tanuló gyermek törvényes képviselője és a fiatal felnőtt.Galler-Mike Éva családgondozó jelezte az önkormányzat felé, hogy van olyan család a településen, amely csak tartózkodási hellyel rendelkezik a községben, de életvitelszerűen itt él, gyermekeik a Nyirádi Erzsébet Királyné Általános Iskola Dr. Szalai Miklós Általános Tagintézményébe járnak és rászorulnak a támogatásra.

Ezt figyelembe véve szükségessé vált a korábban megalkotott rendelet módosítása.

Kérem a Tisztelt Képviselő-testületet, hogy az előterjesztést megvitatni és a rendeletet egy olvasatban megalkotni szíveskedjen.

**Halimba, 2016. augusztus 29.**

**Tóbel János**

**polgármester**

**Halimba Község Önkormányzata Képviselő-testületének**

**……./2016.(……. ) önkormányzati rendelete**

a szociális igazgatásról valamint a szociális és gyermekjóléti ellátásokról szóló 6/2016. (VI.30.) önkormányzati rendelettel, a 14/2015. (XII.11.) önkormányzati rendelettel módosított 3/2015. (II.27.) önkormányzati rendelet módosításáról

Halimba Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény (továbbiakban: Szt.) 92.§ (1)-(2) bekezdésében, valamint a gyermekek védelméről és a gyámügyi igazgatásról szóló többször módosított 1997. évi XXXI. törvény (a továbbiakban: Gyvt.) 29.§ (1)-(2) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8a. pontjában meghatározott feladatkörében eljárva a következőket rendeli el:

**1.§**A szociális igazgatásról, valamint a szociális és gyermekjóléti ellátásokról szóló 3/2015. (II.27.) önkormányzati rendelet 18.§ (8) bekezdés helyébe a következő rendelkezés lép:

**18.§(8)** „iskolakezdési támogatásra jogosult a Halimba községben lakó- vagy tartózkodási hellyel rendelkező és életvitelszerűen a településen élő, általános vagy középiskola nappali tagozatán tanuló gyermek törvényes képviselője és a fiatal felnőtt.”

**2. §** A rendelet 2016. szeptember 08. napján lép hatályba.

**Halimba, 2016. szeptember 6.**

**Kihirdetés napja:2016. szeptember 7.**

**Tóbel János s.k. Dr. Jáger László s.k.**

**polgármester jegyző**

**I N D O K O L Á S**

18.§-hoz: E szakasz a tartózkodási hellyel való kiegészítést tartalmazza.

**Halimba, 2016. szeptember 6.**

**Dr. Jáger László**

**jegyző**